作者:謝懋
標題:風流子
內容:少年多行樂，方豪健、何處不嬉遊。記情逐豔波，暖香斜徑，醉搖鞭影，撲絮青樓。難忘是，笑歌偏婉娩，鄉號得溫柔。嬌雨娛雲，旋寬衣帶，剩風殘月，都在眉頭。一成憔悴損，人驚怪，空自引鏡堪羞。誰念短封難託，徵雁虛浮。念夜寒燈火，懶尋前夢，滿窗風雨，供斷閒愁。情到不堪言處，卻悔風流。